49. schôdza NR SR - 7.deň - B. popoludní
Dátum: 2026-04-23
Poslanec: Števulová, Zuzana (PS)
Druh vystúpenia: Vystúpenie v rozprave

No, ja mám interpeláciu na pána premiéra Roberta Fica, ktorý žiaľ nechodí do parlamentu na hodiny otázok, keď sa vyžrebujú zrovna teda ako prvé opozičné otázky, vždy posiela za seba náhrady. Alebo mu do toho niečo príde, tak treba pána premiéra asi interpelovať osobitne, pýtať sa ho cez interpelácie a listom. A samozrejme chcem, aby moja interpelácia, ktorú prednesiem, bola vyhlásená za urgentnú a aby teda bolo hlasované o tom, že teda Národná rada ju považuje za urgentnú. Myslím si, že táto téma je veľmi dôležitá a že teda premiér Robert Fico by mal o nej do 15 dní mi aj odpovedať. Ja by som od neho chcela vedieť, že či sa mu niekedy Viktor Orbán priznal, že v prospech strany SMER organizoval alebo zosilňoval pohyb migrantov na slovenské územie, aby pomohol strane SMER vo volebnej kampani v lete 2023. A že Dní mi aj odpovedať. Ja by som od neho chcela vedieť, že či sa mu niekedy Viktor Orbán priznal, že v prospech strany SMER organizoval alebo zosilňoval pohyb migrantov na slovenské územie, aby pomohol strane SMER vo volebnej kampani v lete 2023. A, že či Robert Fico už v pozícii premiéra za túto službičku niečím Maďarsku a Viktorovi Orbánovi pomáhal, koordinoval sa s ním alebo mu poskytol nejakú inú službu. A druhá otázka, či mal v lete 2023 informácie o pohybe migrantov z Maďarska na Slovensko aj o ich umiestnení od ľudí z prostredia, napríklad Ministerstva vnútra Slovenskej republiky, Úradu hraničnej a cudzineckej polície alebo z prostredia iných vysokých štátnych funkcionárov, ktoré neboli v tom čase verejné, keďže dobre vieme, že keď si natáčal to známe video z Veľkého Krtíša, boli tam pochybnosti o tom, odkiaľ sa premiér Robert Fico vlastne dozvedel o tomto a ako sa k nim vôbec mohol dostať tak blízko, že tam bola minimálne benevolencia slovenskej polície, ak nie aj priame umožnenie toho, aby mohol získať takéto kampaňové zábery, ktoré mu veľmi, veľmi pomohli v kampani v lete v roku 2023. No a teraz odôvodnenie, prečo sa to pýtam. Myslím si, že kauza ovplyvňovania volieb v lete roku 2023 je mimoriadne závažnou kauzou slovenských politických strán. To nie je rozprávka ako vaša vymyslená kauza o zasahovaní Veľkej Británie do volieb, ktorú vám vyvrátila polícia, ktorá skonštatovala, že nedošlo k spáchaniu žiadneho trestného činu. Pripomínam, že vy ste si kvôli tejto vymyslenej rozprávke novelizovali Trestný zákon, kde ste šlendriánsky doplnili skutkovú podstatu vlastne nového trestného činu, čo je spolčenie sa s treťou mocou, aby teda došlo k zasahovaniu do volebnej kampane. Čiže vy ste si dali takýto trestný čin do Trestného zákona a teda keďže považujete takúto činnosť za takú, ktorá by mala byť prísne trestaná, tak ja si myslím, že práve to, čo sa tu zjavne dialo v lete 2023 a zjavne sa to dialo s veľkým pričinením vlády Viktora Orbána, a keby bol vtedy platil tento Trestný zákon, tak by sa to presne na toto malo uplatniť. A preto považujem aj za dôležité, aby mi premiér Fico odpísal písomne na tieto otázky, pretože ja chcem mať písomne zaznamenanú jeho odpoveď. Pre prípad, že maďarská strana, že nastupujúca vláda Petra Maďara tieto obvinenia vyšetrí, že vyšetrí teda to, že či konkrétne vláda Viktora Orbána vedome organizovala presuny ľudí v migračnej situácii k slovenským hraniciam a práve na tie body, kde dovtedy migranti nechodili a či to robili preto, aby pomohli Robertovi Ficovi a strane SMER v predvolebnej kampani. Ak sa toto vyšetrí na maďarskej strane, tak chcem mať zaznamenanú písomnú odpoveď premiéra k týmto závažným otázkam, nielen nejaké mediálne vyjadrenia z pohodlia Úradu vlády, kde odmieta odpovedať na akékoľvek kritické otázky a šikanuje novinárov a novinárky, ktorí sa kriticky pýtajú. Čiže si myslím, že táto interpelácia je veľmi dôležitá a vysvetlenia, ktoré máme momentálne, ako aj argumenty a vyjadrenia všetky, ktoré počúvame od Roberta Fica a strany SMER doteraz, sú mimoriadne nedôveryhodné, mimoriadne nedôveryhodné. Dnes som sa dokonca dozvedela, že pán Glück chce podávať nejaké trestné oznámenie na vtedajšieho úradníckeho premiéra Ľudovíta Ódora. No to mi už príde úplne ako vrchol absurdnosti. Skôr by mali podať trestné oznámenie na nich samých, lebo ak je toto pravda, tak sa podľa mňa dopúšťali minimálne priestupku, ak nie aj trestného konania. A snažia sa tým zakrývať svoju vlastnú zodpovednosť a prekrývať túto podľa mňa jednu z najväčších káuz, ktorá, keď sa ukáže ako pravdivá, tak by potom malo nasledovať vyvodenie zodpovednosti celej tejto vládnej koalície na čele s premiérom Robertom Ficom. A to, že on tu tvrdí, že mu tento týždeň, myslím včera, na zasadnutí Bezpečnostnej rady Slovenská informačná služba povedala, že nič také sa nestalo a žiadne takéto informácie neboli. Tak prepáčte, ale to je absolútne nedôveryhodné tvrdenie od Slovenskej informačnej služby, ktorú vedie syn podpredsedu parlamentu, ktorý je tu za SMER. Ja si myslím, že ak by Slovenská informačná služba bola naozaj reálnou tajnou službou, ktorá nie je spolitizovaná a mala by takéto informácie, tak určite by ich nepovedala synovi jedného z najvyšších funkcionárov SMER-u, v prospech ktorých mali byť tie zvážania organizované. Čiže to vyjadrenie Slovenskej informačnej služby, to, že si to dali ešte aj na instagram, ja považujem za fakt, že mimoriadne zábavné a absolútne nedôveryhodné. To je na úrovni gruzínskych légií a prevratu, ktorý bol prevratom len slangovo. To naozaj tu už nikto ich, žiaľ, nemôže brať vážne. A je to veľmi smutné, pretože v situácii, v ktorej sa nachádzame, keď náš sused čelí agresivite Ruskej federácie, keď Európska únia, celá Európska únia čelí hybridnej vojne zo strany Ruska a ďalších nedemokratických režimov, je inak veľká slabosť mať spolitizovanú tajnú službu, veľká slabosť. Je to hlavne pre Slovensko, je to aj ohrozenie bezpečnosti krajiny, takže je mi veľmi ľúto, že Slovenská informačná služba k tomu takto pristúpila. Mali sa držať toho svojho hesla, že mlčať je niekedy zlato, ale už sme si zvykli za tejto vládnej koalície, že oni verejne sa vyjadria práve vtedy, keď to treba Robertovi Ficovi. Práve vtedy, keď treba hovoriť o fingovaných prevratoch. Alebo o tom, že Maďarsko pod novým vedením zjavne „sibíňišľa“. Tak vtedy je tu na porúdzi Slovenská informačná služba, ktorá je zjavne spolitizovaná. Smutné. Dúfajme, že sa môžeme v tomto spoľahnúť aspoň na našich spojencov v NATO a Európskej únii, ktorí tú ochranu proti tej hybridnej vojne zo strany Ruska a nedemokratických štátov robia aj za nás. Ale teda, aby som to zosumarizovala, ja interpelujem predsedu vlády vo veci možného zasahovania Maďarska do slovenskej predvolebnej kampane v roku 2023 a pýtam sa ho, či mu niekedy Viktor Orbán, a to nemuselo byť v čase, keď sa to dialo, mohlo to byť aj neskôr potom, že sa mu priznal, pochválil alebo ho informoval, že takúto činnosť robil preto, aby SMER-u pomohol v tej predvolebnej kampani. Či mu SMER túto láskavosť niekedy niečím oplatil už potom, čo sa Fico stal znova premiérom, a tiež sa ho pýtam, odkiaľ mal informácie v tom čase o pohybe tých ľudí a o tom, kde sú ubytovaní, akým spôsobom sa k nim dostal, či to náhodou nebolo únikom informácií z vtedajšieho prostredia, či už Úradu hraničnej a cudzineckej polície alebo iných vysokých štátnych funkcionárov. A veľmi sa teším na tú odpoveď. Dúfam, že Národná rada túto interpeláciu vyhlási za urgentnú. Ďakujem.